টেস্ট ইতিহাসের সেরা সফলতম পেস বোলার এখন জেমস অ্যান্ডারসন। ইংল্যান্ড-ভারত টেস্ট সিরিজে ৫ উইকেট নিয়ে ইংলিশ বোলার পেছনে ফেলেছেন অস্ট্রেলিয়ান কিংবদন্তি গ্লেন ম্যাকগ্রাকে। ১৫ বছরের টেস্ট ক্যারিয়ারে ৫৬৪ উইকেট শিকার করেছেন অ্যান্ডারসন। যেখানে অজি গ্রেট ম্যাকগ্রা নিয়েছেন ৫৬৩ উইকেট। ২০০৩ সালে জিম্বাবুয়ের বিপক্ষে শুরু অ্যান্ডারসনের টেস্ট ক্যারিয়ার। টেস্ট ইতিহাসের সবচেয়ে সর্বোচ্চ উইকেট শিকারির তালিকায় অ্যান্ডারসনের সামনে রয়েছেন তিন স্পিনার। ১৩২ ম্যাচ খেলে ৬১৯ উইকেট নিয়েছেন ভারতীয় স্পিনার অনিল কুম্বলে। ১৪৫ টেস্টে ৭০৮ উইকেট শিকার করে তালিকার দুইয়ে রয়েছেন অজি কিংবদন্তি শেন ওয়ার্ন। ১৩৩ ম্যাচে ৮০০ উইকেট নিয়ে তালিকার চূড়ায় আছেন আরেক কিংবদন্তি শ্রীলঙ্কার মুত্তিয়া মুরালিধরন। তবে গতি তারকাদের মধ্যে প্রথম ৫০০ উইকেটের মাইলফলক ছুঁয়েছিলেন বাংলাদেশের বর্তমান বোলিং কোচ কোটনি ওয়ালশ। টেস্ট ক্যারিয়ারে ৫১৯ উইকেট নিয়ে অবসর নেন ওয়ালশ। এরপর তাকে ছাড়িয়ে যান ম্যাকগ্রা। ১১ বছর পর ম্যাকগ্রাকে টপকে গেলেন অ্যান্ডারসন। ম্যাকগ্রা ৫৬৩ উইকেট শিকার করেছেন ১২৪ টেস্টে। এই রেকর্ড ভাঙতে অ্যান্ডারসনকে খেলতে হয়েছে ১৪৩ টেস্ট।